Plundering van SA militêre basisse gerapporteer
Uit 'n geskrewe antwoord op ŉ Parlementêre vraag van die VF Plus sê die Minister van Verdediging en Militêre Veterane Nosiviwe Mapisa-Nqakula dat daar in 2016 altesame 417 voorvalle van diefstal (272) en inbrake (145) by verskillende eenhede van die SA Nasionale Weermag (SANW) plaasgevind het. In reaksie hierop sê dr. Pieter Groenewald van die VF Plus: “Die plundering van bates van die SANW, insluitend wapens en ammunisie, terwyl daar byna geen suksesvolle vervolging is nie, is skokkend en dui op ŉ verval in die bevelstruktuur in die SANW. “Tot dusver was daar net 14 gevalle van suksesvolle vervolging, waarvan 11 vir diefstal en drie vir inbraak was, terwyl nie 'n enkele persoon suksesvol vervolg is vir die diefstal van wapens nie. ŉ Wye verskeidenheid items is gesteel, maar veral kommerwekkend is die groot voorkoms van die diefstal van wapens en ammunisie. Die diefstal van rekenaartoerusting kom ook wyd voor, maar letterlik alles word gestroop waarop diewe hul hande kan lê - van kos, batterye, petrol, drank, kontant, fietse, tuintoerusting tot kampeertoerusting, klere, motoronderdele, uniforms en dokumente.”
Afgelope Sondagaand is Irma van Deventer (22) van Bethlehem in haar ouerhuis waar sy alleen was, deur 'n aanvaller met 'n mes verskeie kere in die kop, nek en een long gesteek. Haar hande is ook erg gesny toe sy die aanval probeer afweer het. Sy is geopereer nadat haar long platgeval het en is tans in 'n ernstige toestand in die waakeenheid van die Hoogland MediClinic in Bethlehem. Ten tye van die voorval was haar ouers oppad terug van Sasolburg waar hulle gekuier het. Irma het 'n ruit gehoor breek en haar broer Ruan gebel, wat die TLU Vrystaat Veiligheidsafdeling sowel as 'n veiligheidsmaatskappy geskakel het. Die aanvaller het haar met die mes oorval en gesteek, maar die reaksie van die veiligheidsinstansies was so vinnig dat die aanvaller nog in die huis aangetref en in 'n worsteling deur 'n veiligheidswag doodgeskiet is.
Meer as 50 000 ha weiveld het die afgelope week in die Vrystaat afgebrand en geweldige skade aan vee, wild, heinings en ander boerdery-infrastruktuur aangerig. Veral die N1 deurpad by Kroonstad veroorsaak 'n groot probleem en is in die distrik sowat 5 000 ha deur vyf verskillende brande vernietig. Daar is onweerlegbare getuienis dat die brande opsetlik gestig word, veral by oorbrûe. Boere in die omgewing van Kroonstad, Heuningspruit en Koppies loop veral deur met die brande, soveel so dat boere self die N1 patrolleer, omdat die toesig deur die verkeerspatrollie en plaaslike polisiediens onvoldoende is. Die opsetlike brandstigting herinner sterk aan die situasie rondom die onlangse Knysna-brande, ten opsigte waarvan daar ook getuienis waas van opsetlike brandstigting, maar waarvan nie veel in die media gerapporteer word nie en ook nog geen vervolging ingestel is nie.